ORDE do 29 de abril de 2016 pola que se fai pública a resolución da orde de convocatoria de axudas de mobilidade complementarias ás achegadas pola Unión Europea e o Ministerio de Educación, Cultura e Deporte, no marco do programa comunitario Erasmus+, para estudantes universitarios que participan en Erasmus Estudos no curso 2015/16.
Consellería de Cultura, Educación e Ordenación Universitaria — III. Outras disposicións — 13/05/2016

Mediante a Orde do 18 de decembro de 2015,
Diario Oficial de Galicia
do 4 de xaneiro de 2016, convocáronse as axudas de mobilidade complementarias ás concedidas pola Unión Europea e o Ministerio de Educación, Cultura e Deporte, no marco do programa comunitario Erasmus+, para estudantes universitarios que participan en Erasmus Estudos no curso 2015/16.
De acordo co establecido no artigo 7 desta convocatoria, desde o día 8 ao 18 de marzo de 2016 expuxéronse as listaxes provisionais de solicitudes admitidas e excluídas pola documentación e as persoas interesadas puideron, durante ese mesmo prazo, formular reclamacións para emendar os erros e a falta de documentos ante a Secretaría Xeral de Universidades. Unha vez rematado ese prazo, as solicitudes admitidas foron estudadas pola Comisión Avaliadora.
En consecuencia, de acordo co establecido nos artigos 10 e 11 das bases da convocatoria, e atendendo ao informe-proposta elevado pola citada comisión avaliadora a través da Secretaría Xeral de Universidades, esta consellería
Artigo 1
Conceder axudas de mobilidade complementarias ás achegadas pola Unión Europea e o Ministerio de Educación, Cultura e Deporte, no marco do programa comunitario Erasmus+, para estudantes universitarios que participan en Erasmus Estudos no curso 2015/16, ao alumnado universitario que se relaciona no anexo desta orde e pola contía que se especifica.
As axudas aboaranse na conta bancaria indicada pola persoa interesada unha vez presentada a declaración responsable do conxunto das axudas solicitadas ou concedidas, no caso de sufrir variación nos datos achegados no anexo dentro do prazo de presentación de instancias. De non existir variación, entenderase cumprido este requisito co documento (anexo I) xa presentado coa solicitude.
Artigo 2
Denegar estas axudas complementarias ao alumnado que se relaciona no mesmo anexo coas solicitudes denegadas, polas causas que nel se especifican.
Artigo 3
O incumprimento total ou parcial por parte das persoas beneficiarias de calquera das condicións establecidas na orde de convocatoria do 18 de decembro de 2015,
Diario Oficial de Galicia
do 4 de xaneiro de 2016, e nesta orde, constituirá causa determinante de revogación da axuda e do seu reintegro pola persoa beneficiaria ou solicitante, segundo o disposto nos artigos 33 e seguintes da Lei 9/2007, do 13 de xuño, de subvencións de Galicia.
Artigo 4
Contra esta resolución, que esgota a vía administrativa, as persoas afectadas poderán interpoñer recurso potestativo de reposición ante o conselleiro de Cultura, Educación e Ordenación Universitaria no prazo dun mes contado a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante o Tribunal Superior de Xustiza de Galicia, de conformidade co artigo 46 da Lei de 29/1998, do 13 de xullo, reguladora da xurisdición contencioso-administrativa.
Santiago de Compostela, 29 de abril de 2016